Cielené zmeny nariadenia č. 1141/2014 by sa mali zaviesť pred voľbami do Európskeho parlamentu v roku 2019.

V odporúčaní sa dozorné orgány pre ochranu údajov v súlade s uplatniteľným právom Únie a vnútroštátnym právom nabádajú k tomu, aby bezodkladne a proaktívne informovali Úrad pre európske politické strany a európske politické nadácie o svojich rozhodnutiach, v ktorých konštatujú, že európska politická strana, európska politická nadácia alebo iná fyzická alebo právnická osoba porušila uplatniteľné pravidlá o ochrane osobných údajov. Tieto informácie by sa mali poskytnúť vtedy, ak z uvedeného rozhodnutia vyplýva alebo ak sú iné opodstatnené dôvody domnievať sa, že porušenie súvisí s politickými činnosťami európskej politickej strany alebo európskej politickej nadácie v kontexte volieb do Európskeho parlamentu V odporúčaní sa členské štáty zároveň nabádajú k tomu, aby uplatňovali primerané sankcie voči politickým stranám a nadáciám na vnútroštátnej a regionálnej úrovni v prípadoch, že porušovanie pravidiel o ochrane osobných údajov využívajú na to, aby úmyselne ovplyvnili alebo sa usilovali ovplyvniť voľby do Európskeho parlamentu.

Návrh zároveň umožní, aby mohol úrad bezproblémovo a efektívne fungovať, pričom zabezpečí, aby mu boli pridelení vlastní zamestnanci a aby mal jeho riaditeľ právomoci menovacieho orgánu. Úradu by to malo umožniť, aby v plnej miere plnil svoje úlohy, vrátane nových úloh stanovených v tomto návrhu, a to nezávislým spôsobom. S cieľom reagovať na výzvy úradu na zvýšenie počtu zamestnancov a vzhľadom na kľúčovú úlohu úradu v období, ktoré bezprostredne predchádza voľbám do Európskeho parlamentu, je Komisia pripravená okamžite poskytnúť 6 ďalších zamestnancov, ktorých požaduje úrad, a to na základe ich detašovania, ktoré potrvá až dovtedy, kým nebude zavedený mechanizmus stáleho personálneho obsadenia.

S cieľom zabezpečiť, aby voľby do Európskeho parlamentu prebehli na základe prísnych demokratických pravidiel a pri plnom dodržiavaní európskych hodnôt demokracie, právneho štátu a dodržiavania základných práv, Komisia navrhuje cielenú zmenu nariadenia č. 1141/2014. Jej cieľom je umožniť ukladanie finančných sankcií tým európskym politickým stranám alebo nadáciám, ktoré využívajú porušovanie pravidiel o ochrane údajov na to, aby úmyselne ovplyvnili alebo sa usilovali ovplyvniť výsledok volieb do Európskeho parlamentu.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Návrh je v súlade so zásadou proporcionality. Navrhované sankcie sú založené na režime stanovenom v nariadení č. 1141/2014, ktorým sa stanovujú primerané sankcie. Navrhovanými opatreniami sa zabezpečuje, aby nedošlo k dvojitému sankcionovaniu toho istého konania: za porušovanie pravidiel o ochrane údajov budú sankcie ukladať príslušné dozorné orgány pre ochranu údajov zriadené na základe všeobecného nariadenia o ochrane údajov. Na základe tohto návrhu sa budú ukladať sankcie za konanie, ktoré spočíva v tom, že subjekt ťaží z porušovania predpisov o ochrane údajov, aby tak úmyselne ovplyvnil alebo sa usiloval ovplyvniť voľby do Európskeho parlamentu. Úrad nebude ukladať sankcie za porušovanie pravidiel o ochrane údajov ako také.

• Posúdenie vplyvu K tomuto návrhu nie je pripojené žiadne osobitné posúdenie vplyvu. Neočakáva sa, že tento návrh bude mať významnejší hospodársky, sociálny a environmentálny vplyv. Navrhované zmeny vychádzajú z existujúcich režimov overovania a sankcií stanovených nariadením č. 1141/2014.

•Základné práva

V článku 2 Zmluvy o Európskej únii (ZEÚ) sa stanovuje, že „Únia je založená na hodnotách úcty k ľudskej dôstojnosti, slobody, demokracie, rovnosti, právneho štátu a rešpektovania ľudských práv vrátane práv osôb patriacich k menšinám. Tieto hodnoty sú spoločné členským štátom v spoločnosti, v ktorej prevláda pluralizmus, nediskriminácia, tolerancia, spravodlivosť, solidarita a rovnosť medzi ženami a mužmi.“ V článku 10 ods. 1 a 2 ZEÚ sa stanovuje, že „fungovanie Únie je založené na zastupiteľskej demokracii“ a že „občania sú na úrovni Únie priamo zastúpení v Európskom parlamente“. V pododseku 4 toho istého ustanovenia sa uvádza: „politické strany na európskej úrovni prispievajú k formovaniu európskeho politického vedomia a k vyjadrovaniu vôle občanov Únie“. V článkoch 11 a 12 Charty základných práv EÚ je zakotvené právo na slobodu prejavu a právo na slobodu združovania. V článku 7 Charty základných práv Európskej únie sa uvádza, že „každý má právo na rešpektovanie svojho súkromného a rodinného života, obydlia a komunikácie“. V článku 8 Charty základných práv Európskej únie sa uvádza, že „1. Každý má právo na ochranu osobných údajov, ktoré sa ho týkajú. 2. Tieto údaje musia byť riadne spracované na určené účely na základe súhlasu dotknutej osoby alebo na inom oprávnenom základe ustanovenom zákonom. Každý má právo na prístup k zhromaždeným údajom, ktoré sa ho týkajú, a právo na ich opravu. 3. Dodržiavanie týchto pravidiel podlieha kontrole nezávislého orgánu.“ Prostredníctvom zmien, ktoré obsahuje tento návrh, sa plnia ciele týchto ustanovení, a preto sú tieto zmeny v súlade so základnými právami zaručenými v článkoch 7,8 a 12 charty a uplatňujú ich.

4.VPLYV NA ROZPOČET

Keďže týmto návrhom sa úradu udeľujú ďalšie úlohy, jeho účinná implementácia si bude vyžadovať, aby bol do praxe zavedený mechanizmus trvalejšieho personálneho obsadenia tohto úradu. Vplyv na rozpočet je podrobne uvedený v legislatívnom finančnom výkaze, ktorý je pripojený k tomuto návrhu. Je potrebné prijať ustanovenia o trvalejšom personálnom obsadení, a to na základe prerozdelenia existujúcich zdrojov, čo si bude vyžadovať úpravu plánov pracovných miest prispievajúcich inštitúcií. Tieto skutočnosti by sa mali zahrnúť do pripravovaného opravného listu k návrhu rozpočtu na rok 2019. Vzhľadom na veľkosť úradu nie je potrebné vypracovať samostatný plán pracovných miest, do oddielu I – Európsky parlament sa však vloží poznámka pod čiarou, v ktorej sa podrobne uvedie veľkosť a povaha personálneho obsadenia.

5.ĎALŠIE PRVKY

•Podrobné vysvetlenie konkrétnych ustanovení návrhu

Na to, aby bolo možné ukladať finančné sankcie tým európskym politickým stranám alebo nadáciám, ktoré používajú porušovanie pravidiel o ochrane údajov na to, aby úmyselne ovplyvnili alebo sa usilovali ovplyvniť výsledok volieb do Európskeho parlamentu, navrhuje Komisia nasledujúce cielené zmeny nariadenia.

Navrhuje sa, aby sa zaviedol postup overovania porušovania pravidiel o ochrane osobných údajov, ktorý by úradu ukladal povinnosť vyžiadať si bezprostredne po rozhodnutí príslušného dozorného orgánu pre ochranu údajov stanovisko od výboru nezávislých významných osobností. Vo svojom stanovisku, ktoré sa má doručiť v krátkej lehote stanovenej úradom, by výbor posúdil, či porušenie týchto pravidiel použil subjekt na to, aby úmyselne ovplyvnil alebo sa usiloval ovplyvniť výsledok volieb do Európskeho parlamentu. Uplatnenie tohto nového postupu nebráni uplatneniu postupu overovania dodržiavania podmienok a požiadaviek registrácie, ktorý je v článku 10 nariadenia stanovený pre prípady, keď európske politické strany alebo nadácie zjavne a závažne porušujú hodnoty, na ktorých je Únia založená. Tento nový postup by sa zaviedol vložením nového článku 10a.

S cieľom zabezpečiť, aby sa takýto postup mohol aktivovať kedykoľvek, a to aj v období, ktoré bezprostredne predchádza voľbám do Európskeho parlamentu, sa navrhuje, aby sa na základe zmeny článku 10 ods. 3 tretieho pododseku objasnilo, že lehoty, ktoré sa uplatňujú pri overovaní dodržiavania podmienok a požiadaviek registrácie, uvedené v článku 10, sa na nový postup neuplatňujú.

Článok 11 o výbore nezávislých významných osobností sa zmení tak, aby výslovne odkazoval na stanovisko k ovplyvňovaniu výsledku volieb do Európskeho parlamentu. Do článku 27 sa doplní nový dôvod na uloženie finančných sankcií, t. j. prípad, že v stanovisku výboru nezávislých významných osobností sa konštatuje, že európska politická strana alebo nadácia úmyselne ovplyvnila alebo sa usilovala ovplyvniť výsledok volieb do Európskeho parlamentu tým, že ťažila z porušenia uplatniteľných pravidiel o ochrane osobných údajov. Tento nový dôvod sa doplní do zoznamu prípadov porušovania pravidiel, ktoré zabránia európskej politickej strane alebo nadácii v tom, aby mohla požiadať o finančné prostriedky zo všeobecného rozpočtu Európskej únie v roku, v ktorom bola uložená sankcia. To sa dosiahne zmenou článku 18. Keďže nový postup overovania sa aktivuje rozhodnutím príslušného dozorného orgánu pre ochranu údajov, v článku 27 sa dopĺňa nový odsek, v ktorom sa navrhuje, aby bolo možné preskúmať sankcie v prípade, že rozhodnutie príslušného dozorného orgánu pre ochranu údajov bolo zrušené alebo že opravný prostriedok proti uvedenému rozhodnutiu bol úspešný. V záujme zabezpečenia nezávislého a efektívneho fungovania úradu Komisia zmenou článku 6 ods. 5 navrhuje, aby bol úrad personálne obsadený stálymi zamestnancami a aby boli riaditeľovi úradu udelené právomoci menovacieho orgánu.